DÔVODOVÁ SPRÁVA

1.KONTEXT NÁVRHU

•Dôvody a ciele návrhu

Nariadenie Rady (EÚ) 2017/1939, ktorým sa vykonáva posilnená spolupráca na účely zriadenia Európskej prokuratúry, bolo prijaté 12. októbra 2017 a nadobudlo účinnosť 20. novembra 2017. Európska prokuratúra prevzala 1. júna 2021 úlohy v oblasti vyšetrovania a trestného stíhania, ktoré jej boli zverené uvedeným nariadením. Európska prokuratúra je zodpovedná za vyšetrovanie a trestné stíhanie páchateľov a spolupáchateľov trestných činov poškodzujúcich finančné záujmy Únie, ktoré sú stanovené v smernici (EÚ) 2017/1371 a určené nariadením (EÚ) 2017/1939, a za podanie obžaloby na nich.

V súlade s článkom 8 nariadenia (EÚ) 2017/1939 sú európski prokurátori súčasťou ústrednej úrovne Európskej prokuratúry. Všetci európski prokurátori, t. j. jeden európsky prokurátor za každý členský štát, ktorý sa zúčastňuje na posilnenej spolupráci na účely zriadenia Európskej prokuratúry, tvoria spolu s hlavným európskym prokurátorom kolégium Európskej prokuratúry. Rada vymenovala prvých 22 európskych prokurátorov Európskej prokuratúry v júli 2020.

Funkčné obdobie európskych prokurátorov trvá šesť rokov a Rada môže rozhodnúť o jeho predĺžení najviac o tri roky [článok 16 ods. 3 nariadenia (EÚ) 2017/1939]. V článku 16 ods. 4 nariadenia (EÚ) 2017/1939 sa stanovuje, že každé tri roky by sa mala čiastočne obmeniť jedna tretina európskych prokurátorov, a od Rady sa v ňom vyžaduje, aby prijala prechodné pravidlá menovania európskych prokurátorov na prvé funkčné obdobie a počas neho. Rada na tomto základe prijala vykonávacie rozhodnutie Rady (EÚ) 2019/598 z 9. apríla 2019, v ktorom sa stanovuje, že funkčné obdobie európskych prokurátorov z ôsmich členských štátov určených žrebovaním by malo byť tri roky a nemalo by byť obnoviteľné. Funkčné obdobie týchto európskych prokurátorov tak skončí v júli 2023.

V článku 16 ods. 2 nariadenia (EÚ) 2017/1939 sa stanovuje, že Rada by mala vybrať a vymenovať jedného z uchádzačov nominovaných členskými štátmi na funkciu európskych prokurátorov po tom, ako dostane odôvodnené stanovisko výberovej komisie uvedenej v článku 14 ods. 3 toho istého nariadenia. V súlade s posledným z uvedených ustanovení by výberová komisia mala pozostávať z dvanástich osôb, ktoré vymenuje Rada na návrh Komisie a ktoré sa vyberú spomedzi bývalých členov Súdneho dvora a Dvora audítorov, bývalých národných členov Eurojustu, členov najvyšších súdnych orgánov členských štátov alebo prokuratúr členských štátov a uznávaných odborníkov v oblasti práva. Jednu z vybraných osôb navrhne Európsky parlament. Funkčné obdobie súčasných členov výberovej komisie sa skončí skončilo 9. októbra 2022 v súlade s článkom 1 rozhodnutia Rady (EÚ) 2018/1275.

Keďže je potrebné obnoviť výberovú komisiu, aby mohla uskutočniť pohovory s uchádzačmi nominovanými členskými štátmi na nahradenie ôsmich európskych prokurátorov, Komisia 28. októbra 2022 predkladá predložila návrh rozhodnutia Rady o vymenovaní členov komisie. Po prijatí návrhu sa jeden z členov navrhnutých Komisiou a vybratých spomedzi prokurátorov na vysokej úrovni ujal novej funkcie na ministerstve spravodlivosti. V dôsledku toho ho už nemožno považovať za „prokurátora na vysokej úrovni“, ako sa vyžaduje v článku 14 ods. 3 nariadenia (EÚ) 2017/1939. S cieľom nahradiť navrhovaného člena, ktorý prestal spĺňať uvedenú požiadavku, Komisia navrhuje ďalšieho uchádzača vybratého spomedzi prokurátorov na vysokej úrovni. Všetci navrhnutí členovia navrhnutí v rámci tohto zmeneného návrhu spĺňajú uvedené požiadavky stanovené v článku 14 ods. 3 nariadenia (EÚ) 2017/1939. Jednu z vybraných osôb navrhol Európsky parlament 7. júna 2022. Komisia pri navrhovaní dvanástich členov výberovej komisie zohľadnila potrebu zabezpečiť rovnováhu z hľadiska geografického rozloženia, pohlavia a znalosti právnych systémov členských štátov, ktoré sa zúčastňujú na činnosti Európskej prokuratúry.